Yzerfontein Buurtwag - I Love Yzer
'n Plan vir 'n veilige Feesseisoen
'n Goeie Buurtwag maak 'n groot verskil in die veiligheid van 'n gemeenskap. Koos Liebenberg deel waardevolle veiligheidswenke vir die Feesseisoen.
ARTIKEL KOOS LIEBENBERG | FOTO CONRAD MEYER
Die begin van die Buurtwag
Die Yzerfontein Buurtwag is in 2011 gestig en het ten doel om 'n veilige omgewing en lewenswyse vir die gemeenskap van Yzerfontein te skep. Ons doen dit in samewerking met die SAPD, Swartland Munisipaliteit Wetstoepassing en alle ander Gemeenskapsorganisasies.
Die Buurtwag het tans 'n ledetal van meer as 300. Gedurende 2018 is 'n baie aktiewe Plaaswag gestig wat die omliggende plase, kleinhoewes en besighede insluit. Die siening van die Buurtwag is dat die totale gemeenskap van Yzerfontein gedien word en nie slegs lede van die Buurtwag nie. Die hooffunksies van die Buurtwag kan soos volg opgesom word:
Insameling van inligting
Uitvoering van roetine sekuriteitstake en -aksies
Uitvoering van spesifieke sekuriteitstake en -aksies
Die Buurtwag is oortuig dat bogenoemde take en funksies nie alleen verrig kan word nie. Dit is dus noodsaaklik dat daar baie goeie verhoudings en samewerking moet wees (en tans wel is) tussen al die rolspelers betrokke by die handhawing van veiligheid en sekuriteit en al die gemeenskapsorganisasies van die dorp.
Yzerfontein Armed Response is 'n gewaardeerde en baie aktiewe veiligheidsmaatskappy en daarom ook 'n onontbeerlike bydraer tot die handhawing van 'n veilige omgewing in ons dorp.
Die Yzerfontein Inwonersvereniging bestuur tans die kamerastelsel van die dorp en is dus ook uiters belangrik in die skep van 'n veilige omgewing.
'n Plan vir die Feesseisoen
Yzerfontein is besig tydens die Desembervakansie. Dit is dus noodsaaklik dat veiligheidstrukture en -aksies verskerp word ten einde 'n aangename feesseisoen aan inwoners en besoekers te verskaf. Daar word jaarliks 'n Feesseisoen Veiligheidsplan in werking gestel met die volgende fokusareas:
Die hoofrolspelers in die uitvoering van die plan is die volgende:
Swartland Munisipaliteit Wetstoepassing
Tydens hierdie tydperk word 'n Swartland Munisipaliteit Wetstoepassing Kiosk by die Hoofstand ontplooi van waar die aksies gekoördineer word.
Die Feesseisoenplan word gedurende 2019/2020 van 6 Desember 2019 tot 6 Januarie 2020 in werking gestel. Tydens die feesseisoen sal daar ook verskeie padblokkades by die ingang van die dorp wees, waar besoekers verwelkom sal word en alle relevante inligtingstukke uitgedeel sal word.
Veiligheidswenke vir naweekbesoekers en vakansiegangers
Maak seker dat jy die kontakbesonderhede van die verhuringsagentskap of eienaar van jou vakansietuiste het om te kontak in 'n noodgeval.
Maak seker dat jy die veiligheidstelsel/alarmstelsel se werking verstaan en kan gebruik.
Maak seker dat jy weet waar al die ligskakelaars is, veral ten opsigte van die buiteligte.
Sluit voertuie wat buite staan ten alle tye, veral snags.
Hou vensters, veiligheidsdeure en ander deure gesluit in dié dele van die huis waar jy nie besig is om te kuier nie.
Maak seker dat alle vensters, deure, veiligheidsdeure en hekke, gesluit is wanneer jy gaan slaap. Skakel die alarm en alle buiteligte aan.
Sluit alle waardevolle items in die kamer waar jy slaap toe. Moenie rekenaars, selfone, beursies, juwele en ander waardevolle items in die sitkamer of onthaalgebied agterlaat nie.
Yzerfontein-inwoners en die Buurtwag sien met verwagting uit na 'n genotvolle en veilige vakansietyd en versoek almal se samewerking in die verband.